ตลอดสัปดาห์นี้ เขตพื้นที่ กทม. ค่าฝุ่น PM 2.5 เพิ่มขึ้น เร่งกวดขันตรวจจับรถควันดำ ย้ำปรับหนักระงับการใช้งานทันที
นายธีรภัทร ประยูรสิทธิ ปลัดสำนักนายกรัฐมนตรี เปิดเผยว่า ในช่วงวันที่ 8 - 14 กุมภาพันธ์ นี้ กรมอุตุนิยมวิทยารายงานว่า ลมที่พัดปกคลุมประเทศไทยภาคเหนือ กรุงเทพมหานครและปริมณฑลบางพื้นที่ มีกำลังอ่อนลง จะทำให้เกิดการสะสมฝุ่นละอองเพิ่มขึ้นและอาจมีฝนฟ้าคะนองหลายพื้นที่ในภาคเหนือ จึงได้เน้นย้ำให้งดการเผาในที่โล่งและควบคุมไฟป่าไม่ให้ลุกลามเป็นวงกว้าง ขณะที่ในเขตกรุงเทพมหานครและปริมณฑล จะมีการสะสมฝุ่นละอองเพิ่มขึ้น โดยเฉพาะช่วงวันที่ 11 - 12 กุมภาพันธ์นี้ ขอความร่วมมือทุกภาคส่วน ลดกิจกรรมการใช้รถยนต์และลดการก่อสร้างที่ทำให้เกิดฝุ่น นอกจากนี้ ยังเพิ่มความเข้มงวด โดยหน่วยงานที่เกี่ยวข้องจะลงพื้นที่ตรวจจับรถควันดำตามจุดท่ารถขนส่งสินค้า ท่ารถขนส่ง บขส. ท่าเรือ และตลาดรอบกรุงเทพมหานคร หากพบจะระงับการใช้งาน รวมทั้งปรับตั้งแต่ 1,000 - 50,000 บาท อย่างไรก็ตาม ขอความร่วมมือให้พี่น้องประชาชนดูแลบำรุงรักษาเครื่องยนต์สม่ำเสมอ เพื่อลดมลพิษทางอากาศซึ่งส่งผลกระทบต่อสุขภาพและการใช้ชีวิตโดยปกติสุขของทุกคน